
Tā te Taki-Whaikaha i te Aroturuki 
o te UNCRPD 
Ōku Wheako, Ōku Mōtika: 
Kā Tautoko me kā Ratoka

Pūroko 3 - Kā Ratoka Tautoko Whaikaha
Whakarāpopototaka Kiteka me kā Tohutohu

[bookmark: _Toc210213289]Whakarāpopototaka Mātua 
[bookmark: _Toc210213291]Mahere Hinoka
I te tau 2021, ka tono te Tari Rakapū Tākata Whaikaha (DPO) ki a DBI ki te kawe
aroturuki taki-whaikaha mō te pai o te kāwanataka o Aotearoa ki te whakatinana i te Hui Taumata Mōtika Whaikaha a te Rūnaka Whakakotahi i kā Iwi o te Ao (UNCRPD) I Aotearoa nei. I whiria kā tautoko me kā ratoka whaikaha hai kaupapa aroturuki. Ka timata a DBI i te hinoka nei, ka nui kā panonitaka huri i te rākai whaikaha. Hai tauira, i whakatūria te Manatū Whaikaha i Hūrae, i 2022. I Māehe 2024, ka tau kā tepeka ki ruka ki kā ratoka tautoko whaikaha me kā tahua. Waihoki, he panonitaka anō i oti i te kāwanataka ki ruka i te Manatū hou nei i muri iho i te arotake motuhake i Akuhata 2024.

I kohikohi te tīma aroturuki taki-whaikaha i te rarauka mā te uiui, mā kā rōpū arotahi me tētahi uiui ā-motu. He aro pū kā kiteka o te pūroko nei ki kā whakaaro me kā wheako tākata whaikaha i kā tautoko me kā ratoka whaikaha, i roto i te horopaki o te arotakeka tonutaka me tā te kāwataka kātoitoi. Āpiti atu, ko tā kā kaiuru he tuku tohutohu mai ki te whakapai ake i kā tautoko me kā ratoka whaikaha i ruka i kā mōtika whaikaha.
[bookmark: _Toc210213292]Kā Kiteka Matua
He Pāroko mō kā tautoko me kā ratoka whaikaha
Tā kā kaiuru i pā atu ai ko te whai kia tika te pāroko e whai wāhi atu ai rātou ki kā tautoko me kā ratoka whaikaha e āhei ana rātou. Heoti anō, me uaua ka kitea kā pāroko mō kā tautoko me kā ratoka whaikaha. He nui tonu kā kaiuru kāore i kāwari noa te tiki atu i kā pāroko, nā te mātua kore i whakarite ki kā hōputu kē atu pērā i te reo māmā me te Reo Rotarota o Aotearoa.

[bookmark: _Toc210213294]Tahua
Kāore ētahi kaiuru i whai wāhi atu ki kā tautoko, kā ratoka me kā takuhe whaikaha nā te mea: kore rawa te Kāwanataka e tautohu i tōna mate i te mate whaikaha; ko whai whaiāipo rānei; he tautoko māori ōna; he neke atu rānei te pakeke i te 65 tau; otirā rānei kāore i te tautohua kā tautohu nō tāwāhi.

Ko te ara matua ki te whiwhi tahua mō kā tautoko me kā ratoka ko te haere mā te aromatawai matea. Tā kā kaiuru mō kā aromatawai NASC he pērā i ruka i te tauira rokoā me te tino kore i mārama ki te whaikahataka, otirā te roa hoki o te rāraki tatari. Ahakoa te puna tahua, tā kā kaiuru he puna mimiti taua puna tahua, tērā te putaka he tahua iti rawa, he kore tautoko rānei mō te pū o kā tautoko me kā ratoka whaikaha. Ka mutu, tā kā kaiuru he whakatau ko te iti o te haumitaka a te Kāwanataka ki kā tautoko me kā ratoka whaikaha, ānō ko te rite o tā rātou whakamana i kā tākata whaikaha.

Tā kā kaiuru he whakamiramira i te manarite-kore i waeka i kā tākata whaikaha whai wāhitaka atu ki kā tautoko me kā ratoka mā ACC me DSS i ruka i te ara i whaikaha ai te takata. Mō kā tākata i whānau whaikaha mai rānei, he mate ā-ira rānei, he hauā hauora rānei, ko kā tautoko me kā ratoka nā DSS (kai roto o MSD). Mō kā tākata whaikaha i whaikaha ai i te whara, i te aituā rānei, ko ā rātou tautoko me ā rātou ratoka nā ACC. Ko te manarite-koretaka i waeka i ēnei pūnaha me ēnei ara tahua, me te mea nei ko ēnei puna e rua he rerekē te taumata kōwhiri, te whakamatuahia me te whakaratohia mai, kua mārama atu, otirā he rite tonu te arohaehaetia atu.
Te Kōwhiri me te Whakamatua
Tā kā kaiuru me mātua te kōwhiri me te whakamatua ki a rātou me ō rātou whānau. Tērā te tauka noa atu ki kā tautoko me kā ratoka whaikaha, otirā te whai wāhitaka ki a rātou e hākai pū ana. Tērā te kiritau kōkiri me kaha e mau tonu ai te kōwhiritaka me te whakamatuataka. Heoti anō, kāore i ētahi kaiuru te kōwhiritaka, te whakamatuataka rānei ki āna tahua, āna hāora tautoko me te huka kaimahi tautoko.

Tā kā kaiuru i kā wharenoho manaaki i wheako ai ko te tino korekore rawa atu i whiwhi kōwhiri, i whiwhi whakamatua, tae atu ki te tokoiti me te hākai-hape o kā kaimahi tautoko, te kore i kuhu ki kā kaupapa mahi hirahira ki a rātou, waihoki te here whānui, te kore whakaute me te kore whakamana. Nā ēnei wheako kā kaiuru i roko ai i te takahi mana, i te anipā, me te hēmanawa. Tā kā whānau, kā aiga o kā tākata whaikaha i kā wharenoho manaaki he taukumekume ki te manarite-kore o te pūnaha me te iti rawa o te kōwhiri me te whakamatua. Wahoki, he mānukanuka i puta mō te koreka o kā tau i manaakitia, mō kā kaimahi kāore e tautoko ana i te noho whaimana, whāia te wairua tōmua, wairua motuheka i roto i kā kōrero ki ētahi atu, te koreka o te whakakuku kaimahi, me te kore e whakapono noa atu ki kā taupuni wharenoho manaaki.

[bookmark: _jl3ic0fq2zvy]Rākaimahi tautoko Whaikaha
Tērā kā kaiuru i mānukanuka, i whakapono-kore, i wehi rānei i ruka i te koreka o rātou e whiwhi tautoko i ruka i kā tari hārakiraki, i te koretake o te whakakuku kaimahi, me te tokoiti rawa o kā kaimahi. Nā tēnā ka puta kā āhuataka mōrearea e kore ai kā tākata whaikaha e whai wāhi atu ki te manaakitaka ā taka noa te wā, ka whakaae rānei ki te manaakitaka hākai-hape. Waihoki, tā kā kaiuru he āta waha i te hārakiraki o te mau mahi, i te iti o te utu me te kino o te manaakitia o kā kaimahi e kā tari hai take mō te whiti auau o te huka kaimahi. Ko te tūmataititaka me te matataputaka ētahi māharahara i puta i kā kaiuru. Hai tā kā kaiuru, takahia ana te tūmataititaka i roto, i waho hoki i te rākaimahi tautoko whaikaha.

Te pūtahitaka wheako i kā tautoko me kā ratoka whaikaha
Tērā ētahi kaiuru i wheako i te taumaha e pā ana ki kā tautoko me kā ratoka whaikaha nā i ruka i te koikore o te manaaki hākai-ahurea, hākai-ira, hākai-pakeke anō hoki. Tā kā kaiuru he waha i kā wheako i kore ai ō rātou matea ahurea i tutuki, i takahia rānei e kā tari kāwanataka me kā tautoko, otirā kā ratoka whaikaha. He mea patu kā pūmāramarama me kā arotoka i tā ētahi kaiuru whai wāhi atu ki kā tautoko. Tā kā kaiuru i te hapori uenuku (LGBTQIA+) he waha i te uaua kia whai wāhi atu ai ki kā ratoka hauora i ruka i te kūare o kā kaimahi hauora ki te whaikahataka me te pūtahitaka.

Tēnā hoki ētahi kaiuru i māharahara ki te hākai-hape o ētahi wāhitaka tautoko (hai tauira, he whakarite wāhi ki kā tākata whaikaha rakatahi i te wharenoho manaaki pakeke), tae atu ki kā manarite-koretaka i kā rauemi tautoko hākai ki te pakeketaka (inā ia te huka whaikaha pakeke ake i kā ratoka tamariki, me kā tākata whaikaha neke atu i te 65 tau).

[bookmark: _8bsiaxfw229a]Kā Tohutohu
Kai raro iho te matawhānui o kā kaiuru, arā, ko whai tuarā, ko pai noa ake, ko whai tūāpapa ki te Tiriti me kā mōtika whaikaha i kā tautoko me kā ratoka hai pūnaha i Aotearoa. 
1. E arahina ana te pūnaha DSS e kā tākata whaikaha me ō rātou whānau, koia hoki ko kā aromatawai, te wāhi tahua, te whakakuku me te whakaratoka. 
2. Māmā noa ana, wawe noa ana te whai pāroko mō DSS ki te reo māmā, me kā hōputu huhua noa atu.
3. Kua mārama kā kaimahi hauora, ā, e āhei ana rātou ki te tautoko i kā tākata e whai tautoko ana, e whai ratoka ana, i te mea he waharoa rātou ki aua tautoko me aua ratoka whaikaha.
4. Ko kā tautoko me kā ratoka ko tōna tūāpapa ko te matea, kaua ko te pūtake o taua whaikahataka. Ko te māraurau ki te DSS ko kā tākata ko pākia ki te hauā-waiora whanoka, ko te FASD, ko te huka i tautohua ai i tāwāhi, me kā tākata pakeke ake i te 65 tau.  
5. Ko kā aromatawai matea ka tutuki tonu atu, e aro kē ana ki te kaha me te mōtika o te takata, me te paearu māraurau pīkore. 
6. Ka haumi te Kāwanataka ki roto i DSS e mana ai tā kā whaikaha noho i ō rātou hapori, e whai kiko katoa ai a pitomata. Koinei hoki ko te rite o te rahi o te tahua DSS ki tā te tahua ACC.
7. E whakamana ana a DSS i te pūtahitaka o te whaikahataka me te hauora. He nui te mahitahitaka i waeka i kā tari me te rōpū ratoka e tino kitea ai te torowhānuitaka o te manaakitia mai o te tākata whaikaha.
8. Katoa kā tākata kai roto i a DSS ko whakakukua ki kā mōtika whaikaha, tae atu ki kā kaimahi kāwanataka, ki kā rōpū ratoka, ki kā kaituitui, ki kā kaiaromatawai me kā kaimahi tautoko.
9. He nui noa ake te kōwhiri me te whakamatua a kā tākata whaikaha i ā rātou tautoko me ā rātou ratoka. I tutuki ai tēnei i te mahika whakatau-manarite hai whakatau i te rōpū tautoko, i kā tākata tautoko, me te ara whiwhi i aua tautoko, otirā te mana whakapau i āna pūtea, āpiti ko te tahua tāka manawa. 
10. [bookmark: _heading=h.bp92ui1txo3r]He ara mahi te mahi tautoko otirā he mauroa kā hāora, he pai te utu, ka mutu ka whakakukuhia tikahia me te kitea atu o te ara poutama i tēnei ara mahi.
11. [bookmark: _790jyhgoxo4o][bookmark: _hhp65r5d7ugx]Taketake ana kā tautoko me kā ratoka whaikaha ki te manaaki ahurea, manaaki ira me te manaaki pakeketaka.

